Kegyelem nektek és békesség Istentől a mi Atyánktól és az Úr Jézus Krisztustól! Ámen

Lk 19, 41-48
*Amikor közelebb ért, és meglátta a várost, megsiratta, 42és így szólt: Bárcsak felismerted volna ezen a napon te is a békességre vezető utat! De most már el van rejtve a szemed elől. 43Mert jönnek majd rád napok, amikor ellenségeid ostromfalat emelnek körülötted, körülzárnak, és mindenfelől szorongatnak, 44földre tipornak téged és fiaidat, akik falaid között laknak, és kő kövön nem marad benned, mert nem ismerted fel meglátogatásod idejét.
45Azután bement a templomba, és kezdte kiűzni az árusokat, 46ezt mondva nekik: Meg van írva: „Az én házam imádság háza lesz”, ti pedig rablók barlangjává tettétek.
47Ezután naponként tanított a templomban. A főpapok, az írástudók és a nép vezetői arra törekedtek, hogy elveszítsék őt, 48de még nem találták meg a módját, hogy mit tegyenek vele, mert az egész nép odaadó figyelemmel hallgatta őt.*

Krisztus rendjére törekvő Gyülekezet!

Rendet kell rakni!
Talán mindenki tudja, hogy az elmúlt napokban a költözködés körül forgott az életünk a családommal, és ez a folyamat, bizony még mindig nem zárult le.
A költözködés pedig bizony sok mindenen túl, arról is szól, hogy szép fokozatosan, de lehetőleg minél gyorsabban, úrrá kell lenni a káoszon, a rendetlenségen.

Nincs ez másként akkor se, amikor nem fizikailag, hanem lelkileg „költözködik” az ember. Azaz akkor, amikor fogjuk a kis életünket, a felhalmozott dolgainkat és, mint a durcás kisgyerekek, azt mondjuk a mi mennyei Atyánknak: „Ha nem az van, amit én akarok, akkor inkább elköltözöm! Nem csak Tőled, de még a közeledből is! – és valóban, mint a tékozló fiú, mi is búcsút mondunk napról napra a biztonságot és szeretet jelentő atyai háznak és elindulunk, némileg szebben fogalmazva szerencsét próbálni, de valójában csak a saját fejünk, a saját nagyra tartott bölcsességünk után menni, rendszerint fejjel a falnak. Na, és ez az, amikor egészen biztosak lehetünk benne, hogy rettenetesen rászorulunk arra, hogy valaki, többnyire a Szentlélek által élővé tett ige, felkiáltson a mi számunkra is: Rendet kell raknod!

A napról napra szétzilált és összekuszált életünkbe, az Istentől való elköltözésünk, eltávolodásunk káoszába, igenis állandóan ott kell harsognia ennek a hangnak: Rakj rendet! Csak épp nem mindegy, hogy hogyan és miért is szólal meg ez a hang. Hadd tegyem ezt a mondatot világossá 3 eshetőség bemutatásával!

Az első az, ahogyan gyakran mi szólalunk meg, mikor látjuk, hogy valakinek valami rendetlenség, feje tetejére állt helyzet van az életében, vagy konkrétan a hitében.
Most hagyjuk is a „más szemében a szálkát, a magadéban a gerendát se” problémakört, ami gyakorta eleve torzzá teszi a hozzáállásunk. Látjuk tehát, hogy valami gond van és azt érezzük, hogy az élő ige arra indít, hogy szóljunk: rendet kell rakni! Ezt egyáltalán nem zárja ki a Biblia, sőt, bőven látunk ilyen elhívást, akár a prófétáknál, akár erre, az egymásért való szólásra, bíztatást az apostoloknál is. Nem azzal van a baj, hogy szólok! – ne értsük ezt félre! Sőt Testvérek, azt mondom, hogy kötelességetek szólni, ahogyan akár az Úr is teszi, mikor azt mondja Kainnak: *„a bűn az ajtó előtt leselkedik, és rád vágyódik, de te uralkodjál rajta!”*. Vagy, amikor Jézus számtalanszor szól a farizeusokhoz, írástudókhoz és bárkihez, aki nem akarja észrevenni, hogy bár ő elhiszi, hogy él, mint hal a vízben, de valójában a parton, a bűnben vergődik és bizony lassan az utolsókat rúgja, mielőtt végleg megfullad az élő víztől, azt Isten igéjétől eltávolodva. Szólnunk kell, kötelességünk szólni egymásért! És ez az, ahol minden megfordul Testvérek! Ahogyan az előbb is mondtam, hogy hogyan és miért szólunk. Szeretettel, vagy kárörvendő, cinikus: „ugye én megmondtam” hanggal? Magamért, hogy az én dicsőségem, igazam legyen hangos, vagy pedig valóban azért a bajba jutottért tudok szólni, hogy újra az Isten dicsőségébe, az Ő igazságába, az Ő rendjébe költözhessen haza a Testvérem. Nagyon nem mindegy! Mert, ha csak a saját hangoddal, a saját igazságoddal tudsz szólni, akkor valóban jobb, ha hallgatsz! Neked ugyanis, az az elhívásod, hogy az Úr hangján, azaz az Ő szeretettel és kegyelemmel teli igéjét közvetítve tudj szólni. Testvérek, mi nem az ítélet gyermekei vagyunk, hanem a kegyelem gyermekei. Talán furcsa, hogy a Jeruzsálem pusztulására emlékező vasárnapon, Jézus Jeruzsálem pusztulását jövendölő igéi után – „*kő kövön nem marad benned” –* illetve a templomtisztítás leírása után, én mégis azt mondom, hogy a kegyelem szavával kell szólunk. De Testvérek, az ige is szüntelenül ezt teszi értünk! Aki evangéliumot hirdet, az örömhírt, Krisztus kegyelmet szerző áldozatát és feltámadását hirdeti, nem pedig Isten büntetését, vagy a törvény kemény szavait. Éppen ezért így kell tudjunk szólni mindig, még azt a mondatot is így kell tudjuk kimondani a másik ember felé, hogy: Rendet kell raknod! Szeretettel és szolgálatra készen. Azaz nem eltaszítva, megbántva őt ezzel a mondattal, hanem azzal a lelkülettel, hogy odahajolsz hozzá, átöleled és folytatod is ezt mondatot: „Gyere, én segítek, hogy a dolgok a helyükre kerülhessenek! Végig melletted maradok!”.

És itt jól át is tudok lépni a második eshetőségre, amit akár úgy is nevezhetnék, hogy a „jónási módszer”. Mikor elmegyek, hogy szóljak, ott is maradok, de, ha nem az történik, ha nem úgy lesz a gyógyulás, a rendrakás, ahogyan én elképzelem, ahogyan én látom jónak, akkor megsértődök és magára hagyom a bajba jutottat. Sőt még kívánom is, hogy jól leckéztesse meg a mennyei Atya. Úgy, ahogyan Jónás tette Ninivével, vagy, ahogyan a tékozló fiú testvére nem tudott örülni annak, hogy az öccse a kegyelem és nem pedig a büntetés által gyógyul meg. Ez is nagy kísértésünk bizony Testvérek, hogy elhisszük, hogy a rend, az csak úgy állhat helyre, csak úgy lehet ismét szép, ahogyan a mi földhöz ragadt szépérzékünk, geometriánk, igazságunk diktálja. De nem! Lássuk meg és lássuk be Testvérek, hogy Isten szépérzéke, az Ő geometriája, a Megváltó Úr igazsága, az az, ami valódi megbékélést, valódi, fenntartható rendet jelent a mi számunkra.

A harmadik eshetőség pedig a rendrakásra való hívásban az igében szereplő, jó út. Mivel kezdi az igeszakaszban Jézus? „*Amikor közelebb ért, és meglátta a várost, megsiratta”*. Megszakad értük a szíve. Hát mi ez, ha nem a könyörület, az irgalom és kegyelem akaratának a bizonyítéka? Isten nem jól elbánni akar Jeruzsálemmel, nem a pusztulását akarja. Ezért zokog Jézus is Jeruzsálemért. és ugyanezért zokog érted is, mikor durcás gyerekként hátat fordítasz neki és azt mondod, akár a tetteiddel, a szavaiddal, vagy csak a gondolataiddal, hogy „elköltözöm, most távolra megyek, a Te rended nélküliségbe, azaz a rendetlenségbe megyek inkább”. Megszakad ilyenkor az Úr szíve érted is. Sír érted, mert szeret téged. Eszébe sincs sértődötten csattogtatni az ostort – Jézus sem ezért kergeti ki az árusokat templomból, nem jól elbánni akar velük, ahogy veled sem, legyen bármilyen mély is a helyzeted, az átélt fájdalmad, a pusztulás, amit Jeruzsálemnek is meg kell élnie. Isten érted és nem pedig ellened haragszik.
Jézus ezért prófétálja az ítéletet zokogva, mert nem akarja a fájdalmukat, nem akarja, hogy abba a mélységbe jussanak, ahova épp egyenesen bele száguldanak. Tudja, hogy alig egy hét és megfeszítik ebben a Jeruzsálemben, de mégsem örömmel, vagy elégtétellel mondja, hogy rátok is pusztulás vár, hanem hatalmas fájdalommal. A templomtisztítás éppen ezért kegyelem testvérek. Mert féltőn szerető tűz lobog ott Jézus szívében, hogy az Úr háza az imádság háza legyen. Nem azért, mert Istennek kell a templom és félti, hogy tönkre teszik, hiszen körülbelül 40 év múlva porig rombolták és az Úr hagyta. Nem a templomot félti Jézus, hanem azt a kapcsolatot, amire lehetőségük lenne, de inkább csak megrontják. Ettől félt téged is, hogy nem ismered fel, hogy milyen békesség, milyen szeretet vesz körül téged a mennyei Atya házában és rombolni kezded. Nem a köveket kezded szétbontani belőle, hanem a kegyelem rendjét, az Isten szeretetét, ezt az élő kapcsolatot. Mikor bárki felé szeretetlenül szólsz, mikor felelőtlenül megvonod csak a vállad, mikor kinevetsz valakit, ahelyett, hogy a segítségére sietnél, mikor hamis célokkal és bálványokkal rakod tele a szívedet, akkor rombolod az Úr templomát. Akkor bontod le valójában kőről kőre, emberről emberre a közösséget, a Krisztus népét. Ez az, amikor kell, hogy az ige megtisztítsa szíved, a te templomodat, kikergesse a hamisságokat, a kísértéseket, mert különben rád is az várna, mint Jeruzsálemre: pusztulás.
Az Úr ma is szól: Rakj rendet! De nem hagy egyedül ebben, hanem egészen közel lép hozzád, eléd fut és mint a tékozló fiút az apja, magához ölel és azt mondja: *Csak bízd rám*! Bízd rám magad teljesen és megtisztítalak, én rendet rakok a te életedben is!
Bízzátok magatokat rá az Úr szeretetére, az Ő irgalmára és, ha így tesztek, akkor a kegyelem rendje, Krisztus rendje fog uralkodni rajtunk és közöttünk is! Így legyen! Ámen